นิกเกอิปิดเช้าบวก 77.25 จุด รับยอดซื้อเครื่องจักรพุ่ง
นิกเกอิปิดเช้าบวก 77.25 จุด รับยอดซื้อเครื่องจักรพุ่ง
10 มิ.ย. 2558

ดัชนีนิกเกอิตลาดหุ้นโตเกียวปิดภาคเช้าเพิ่มขึ้นในวันนี้ โดยดัชนีนิกเกอิปิดภาคเช้าปรับตัวขึ้น 77.25 จุด หรือ +0.38% แตะที่ 20,173.55 จุด หลังจากยอดสั่งซื้อเครื่องจักรพื้นฐานเดือนเม.ย.เพิ่มขึ้นแข็งแกร่งเกินคาด ซึ่งช่วยหนุนมุมมองที่เป็นบวกเกี่ยวกับแนวโน้มเศรษฐกิจญี่ปุ่น
โดยภาวะการซื้อขายในตลาดหุ้นโตเกียวได้รับแรงหนุนหลังจากรัฐบาลญี่ปุ่นเปิดเผยในวันนี้ว่า ยอดสั่งซื้อเครื่องจักรพื้นฐานของภาคเอกชนญี่ปุ่นในเดือนเม.ย. ปรับตัวขึ้น 3.8% จากเดือนก่อนหน้า สู่ระดับ 9.025 แสนล้านเยน ซึ่งเป็นระดับสูงสุดนับตั้งแต่เดือนก.ค.2551
ทั้งนี้ ยอดสั่งซื้อเครื่องจักร ซึ่งไม่นับรวมเครื่องจักรสำหรับเรือและด้านสาธารณูปโภคที่มีความผันผวนนั้น ถือเป็นปัจจัยบ่งชี้การใช้จ่ายด้านทุนในอนาคตของบริษัทเอกชน
โดยยอดสั่งซื้อเครื่องจักรที่แข็งแกร่งเกินคาดได้หนุนหุ้นกลุ่มผู้ผลิตเครื่องจักรดีดตัวขึ้น โดยหุ้นโตชิบา แมชีน พุ่งขึ้น 4.4% และหุ้นโอเคเค ดีดขึ้น 2.8%